Document ID: 31983D0402

31983D0402
L 233/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 юли 1983 година
относно списъка с предприятия в Нова Зеландия, които са одобрени да внасят прясно месо в Общността
(83/402/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от едрия рогат добитък и свине, и на прясно месо от трети страни (1), последно изменена с Директива 83/91/ЕИО (2), и по-специално член 4, параграф 1 и член 18, параграф 1, букви а) и б) от нея,
като има предвид, че на предприятията в трети страни не може да бъде разрешено да изнасят прясно месо в Общността, освен ако същите не отговарят на общите и специални изисквания, определени в Директива 72/462/ЕИО;
като има предвид, че в съответствие с член 4, параграф 3 от Директива 72/462/ЕИО, Нова Зеландия е предоставила списък с предприятията, на които е разрешено да изнасят в Общността;
като има предвид, че проверките на място от страна на Общността показват, че хигиенните стандарти в много от тези предприятия са достатъчни и че следователно тези предприятия могат да бъдат вписани в първия списък, който се съставя в съответствие с член 4, параграф 1 от посочената по-горе директива, на предприятия, от които може да бъде разрешен вносът на прясно месо;
като има предвид, че трябва да бъде преразгледан случаят на останалите предприятия, предложени от Нова Зеландия, като това трябва да стане въз основа на допълнителна информация по отношение на техните хигиенни стандарти и тяхната възможност да се адаптират бързо към законодателството на Общността;
като има предвид, че междувременно, с цел да се избегне всякакво рязко прекъсване на съществуващите търговски потоци, на тези предприятия може да бъде временно разрешено да продължат своя износ на прясно месо към онези държави-членки, които са готови да го приемат;
като има предвид, че следователно ще е необходимо настоящето решение да се преразгледа и, ако е необходимо, да се измени с оглед на предприетите стъпки в тази насока и на направените подобрения;
като има предвид, че условията за внос на прясно месо от предприятия, които са включени в списъка, приложен към настоящото решение, продължават да са предмет на разпоредби, които са установени другаде, както и на общите разпоредби от Договора; като има предвид, че по-специално вносът от страни, които не са държави-членки и ре-експортът към други държави-членки на определени категории месо, като например месото с тегло по-малко от 3 килограма, или месо, което съдържа остатъци от определени вещества, които все още не са обхванати от правила на Общността, продължават да са предмет на санитарното законодателство на държавата-членка вносител , като продължават да се спазват общите разпоредби от Договора;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Предприятията в Нова Зеландия, които са изброени в приложението, са одобрени да внасят прясно месо в Общността по силата на посоченото по-гореприложение.
2. Вносът от тези предприятия остава обект на ветеринарните разпоредби на Общността, които са установени другаде.
Член 2
1. Държавите-членки забраняват вноса на прясно месо, ако то е с произход от предприятие, различно от тези, които са изброени в приложението.
2. Въпреки това, държавите-членки могат да продължат действието на разрешението за внос до 30 април 1984 г. по отношение на прясно месо от предприятия, които не са изброени в приложението, но са били официално одобрени и предложени от властите в Нова Зеландия в срок най-късно до 30 март 1983 г., в съответствие с член 4, параграф 3 от Директива 72/462/ЕИО, освен ако не е било взето решение в противен смисъл в съответствие с член 4, параграф 1 от посочената по-горе директива в срок най-късно до 1 май 1984 г.
Комисията предоставя на държавите-членки списъка с предприятията.
Член 3
Настоящото решение влиза в сила на 1 октомври 1983 г.
Член 4
Настоящото решение се преразглежда и, ако е необходимо, се изменя в срок най-късно до 1 февруари 1984 г.
Член 5
Адресати на настоящото решение са държавите-членки.
Съставено в Брюксел на 29 юли 1983 година.

Labels: 3
0
18
17